CELEX: 32011L0087
Language: sl
Date: 2011-11-16 00:00:00
Title: Direktiva 2011/87/EU Evropskega parlamenta in Sveta z dne 16. novembra 2011 o spremembi Direktive 2000/25/ES glede uporabe stopenj emisij za ozkokolotečne traktorje Besedilo velja za EGP

18.11.2011   
            
            
               SL
            
            
               Uradni list Evropske unije
            
            
               L 301/1
            
         DIREKTIVA 2011/87/EU EVROPSKEGA PARLAMENTA IN SVETA
   z dne 16. novembra 2011
   o spremembi Direktive 2000/25/ES glede uporabe stopenj emisij za ozkokolotečne traktorje
   (Besedilo velja za EGP)
   EVROPSKI PARLAMENT IN SVET EVROPSKE UNIJE STA –
   ob upoštevanju Pogodbe o delovanju Evropske unije in zlasti člena 114 Pogodbe,
   ob upoštevanju predloga Evropske komisije,
   po posredovanju osnutka zakonodajnega akta nacionalnim parlamentom,
   ob upoštevanju mnenja Evropskega ekonomsko-socialnega odbora (1),
   v skladu z rednim zakonodajnim postopkom (2),
   ob upoštevanju naslednjega:
   
               (1)
            
            
               Direktiva 2000/25/ES Evropskega parlamenta in Sveta z dne 22. maja 2000 o ukrepih, ki jih je treba sprejeti proti emisijam plinastih in trdnih onesnaževal iz motorjev, namenjenih za pogon kmetijskih ali gozdarskih traktorjev (3), ureja emisije izpušnih plinov iz motorjev, vgrajenih v kmetijske in gozdarske traktorje zaradi boljšega varstva človekovega zdravja in okolja. Direktiva 2000/25/ES je določala, da se mejne vrednosti emisij, ki so v letu 2010 veljale za homologacijo večine motorjev na kompresijski vžig, stopnje III A, postopoma nadomestijo s strožjimi mejnimi vrednostmi stopnje III B, in sicer od 1. januarja 2010 za homologacijo navedenih motorjev in od 1. januarja 2011 za dajanje na trg. Mejne vrednosti emisij stopnje IV, ki so strožje od stopnje III B, bodo začele postopoma veljati od 1. januarja 2013 za homologacijo navedenih motorjev in od 1. januarja 2014 za dajanje na trg.
            
         
               (2)
            
            
               Člen 2(b) Direktive 2004/26/ES Evropskega parlamenta in Sveta z dne 21. aprila 2004 o spremembi Direktive 97/68/ES o približevanju zakonodaje držav članic o ukrepih proti plinastim in trdnim onesnaževalom iz motorjev z notranjim zgorevanjem, namenjenih za vgradnjo v premične stroje in naprave (4), določa, da Komisija preuči razpoložljivo tehnologijo, vključno s pripadajočimi stroški in koristmi, z namenom potrditi mejne vrednosti stopenj III B in IV ter oceniti možne potrebe po dodatni prilagodljivosti, izjemah ali kasnejših datumih uvajanja za določene tipe opreme ali motorjev in ob upoštevanju motorjev, ki so vgrajeni v necestne premične stroje in naprave sezonske uporabnosti. Poleg tega člen 4(8) Direktive 2000/25/ES določa revizijo postopka z namenom upoštevati posebnosti traktorjev kategorij T2, T4.1 in C2.
            
         
               (3)
            
            
               Direktiva 97/68/ES Evropskega parlamenta in Sveta (5) je bila večkrat tehnično preučena. Na podlagi teh tehničnih študij, opravljenih v letih 2007, 2009 in 2010, ki jih je Komisija potrdila v svoji presoji vpliva, je bilo ugotovljeno, da za traktorje kategorij T2, T4.1 in C2 ni tehnično izvedljivo, da bi izpolnjevali zahteve stopenj III B in IV do datumov iz navedene direktive.
            
         
               (4)
            
            
               Da se prepreči, da bi zakonodaja Unije predpisovala tehnične zahteve, ki jih še ni mogoče izpolnjevati, ter da se prepreči situacija, v kateri traktorji kategorij T2, T4.1 in C2 ne morejo več biti homologirani in dani na trg ali v obratovanje, je treba zagotoviti prehodno obdobje treh let, v katerem se lahko traktorje kategorij T2, T4.1 in C2 še vedno homologira in da na trg ali v obratovanje.
            
         
               (5)
            
            
               Komisija bi morala vsako leto poročati Evropskemu parlamentu in Svetu o napredku v razvoju tehničnih rešitev za tehnologijo, skladno s stopnjo IV.
            
         
               (6)
            
            
               Direktivo 2000/25/ES bi bilo zato treba ustrezno spremeniti –
            
         SPREJELA NASLEDNJO DIREKTIVO:
   Člen 1
   Spremembe Direktive 2000/25/ES
   Členu 4 Direktive 2000/25/ES se doda naslednji odstavek:
   
      „9.   Z odstopanjem se datumi iz točk (d) in (e) drugega odstavka in iz tretjega odstavka za traktorje kategorij T2, T4.1 in C2, kot so v tem zaporedju opredeljene v drugi alinei točke A.1 poglavja A, v točki 1.1. dela I Dodatka 1 poglavja B in v točki A.2 poglavja A Priloge II k Direktivi 2003/37/ES, ki so opremljeni z motorji kategorij od L do R, preložijo za tri leta. Do teh datumov se zahteve stopenj III A v tej direktivi še naprej uporabljajo.“
   
   Člen 2
   Razpoložljivost združljive tehnologije
   Komisija do 31. decembra 2014 preuči, katera tehnologija, ki je zmožna izpolnjevati zahteve stopnje IV in je skladna s potrebami kategorij T2, T4.1 in C2, je na voljo, in, kadar je primerno, poda predloge Evropskemu parlamentu in Svetu.
   Člen 3
   Prenos
   1.   Države članice sprejmejo in objavijo zakone in druge predpise, potrebne za uskladitev s to direktivo, najpozneje do 9. decembra 2012. Besedila teh ukrepov nemudoma sporočijo Komisiji.
   Države članice se v sprejetih ukrepih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
   2.   Države članice nemudoma sporočijo Komisiji besedila temeljnih določb predpisov nacionalne zakonodaje, sprejetih na področju, ki ga ureja ta direktiva.
   Člen 4
   Začetek veljavnosti
   Ta direktiva začne veljati dvajseti dan po objavi v Uradnem listu Evropske unije.
   Člen 5
   Naslovniki
   Ta direktiva je naslovljena na države članice.
   
      V Strasbourgu, 16. novembra 2011
      
         
            Za Evropski parlament
         
         
            Predsednik
         
         J. BUZEK
      
      
         
            Za Svet
         
         
            Predsednik
         
         W. SZCZUKA
      
   
   
      (1)  UL C 132, 3.5.2011, str. 53.
   
      (2)  Stališče Evropskega parlamenta z dne 25. oktobra 2011 (še ni objavljeno v Uradnem listu) in odločitev Sveta z dne 8. novembra 2011.
   
      (3)  UL L 173, 12.7.2000, str. 1.
   
      (4)  UL L 146, 30.4.2004, str. 1.
   
      (5)  UL L 59, 27.2.1998, str. 1.